Nuspręskite, kiek puodų jums reikia. Šioje vietoje galite atsižvelgti į du aspektus: kaip dažnai ir kokiam kiekiui žmonių gaminate. Jeigu maistą gaminate tik sau vienam, pakanka 2 - 3 puodų. Jei kelių asmenų šeimai – reikės daugiau ir įvairesnių puodų.
Apgalvokite, iš kokios medžiagos pagaminti puodai jums labiau patinka. Jie gali būti iš nerūdijančio plieno, ketaus ar aliuminio. Medžiagos pasirinkimą gali lemti gaminimo įpročiai bei puodų priežiūra – pavyzdžiui, nerūdijančio plieno indus galima plauti indaplovėje, o štai ketaus puodus reikėtų plauti rankomis.
Išsirinkite puodų dydžius. Diametrą, aukštį ir talpą rinkitės pagal tai, ką mėgstate gaminti, kokie jūsų valgymo įpročiai. Puodai aukštu kraštu labiau tinka sriuboms gaminti ar bulvėms virti, žemi puodai skirti troškiniams. Greitpuodžiai padeda sutaupyti laiko, o gaminamas maistas išsaugo savo vertingąsias savybes, tad labai tinka vaikus auginančioms šeimoms ir tiems, kurie neturi daug laiko stovėjimui virtuvėje, tačiau nori maitintis sveikai.
Įsitikinkite, kad puodai tinkami jūsų viryklės tipui. Jei naudojatės indukcine virykle, svarbu atkreipti dėmesį ar puodai jai yra tinkami. Šiais laikais daugelis puodų jau yra pritaikyti visiems viryklių tipams, tačiau verta pasitikrinti.
Nusimatykite pinigų sumą, kurią paskirsite puodams. Žinodami kokia kaina jums yra tinkama, susiaurinsite asortimentą ir bus lengviau pasirinkti.